**PODJETJE**

Kdo so delodajalci in delojemalci? Kakšne so njihove pravice in dolžnosti?

DKE, 8.razred, POUK NA DALJAVO, 3. UČNA URA

Kako si? Si se prinavadil na novo obliko učenja? Nekaterim tovrstno učenje verjetno ustreza, saj si svoje učne obveznosti lahko razporejate svobodno, drugim manj, kakorkoli pa se bomo očitno še nekaj časa srečevali samo v digitalnem svetu in nam ne preostane drugega kot to, da se prilagodimo. Ta težji del prvih dveh tednov je že za nami, od tukaj naprej, nam je lahko samo lažje.

Do sedaj ti je verjetno že popolnoma jasno, da je pomembno, da delaš sproti, saj se ti bodo sicer tvoje obveznosti in zadolžitve kopičile in ostali ti bodo ˝dolgovi˝ za nazaj, vrsta neopravljenih nalog, ki bodo trkale na tvojo vest. In saj veš – če imamo nekaj na vesti, se navadno ne počutimo najbolje.

Preden začnemo z novo učno snovjo, ti dajem priložnost, da imaš pri DKE čisto vest. Verjamem, da si do sedaj pridno delal, zato te pozivam, da mi na e-mail **kar takoj** pošlješ ˝sadove˝ tvojega preteklega dela. Ne, ne rabiš pošiljati vseh rešitev nalog na učnih listih in v delovnem zvezku, samo določne. Oglej si katere in preberi navodila za pošiljanje rešitev.

1. UČNI LIST (1. UL): PRAVICA DO LASTNINE , RAZMISLIMO… (Odgovori na 2. in 3.vprašanje).

2. UČNI LIST (2. UL): KAJ JE PODJETJE?, izpolnjen miselni vzorec.

**NAVODILA ZA POŠILJANJE REŠITEV**

1. Na moj e-mail pošlji rešitve zgoraj omenjenih nalog.

2. Rešitve lahko pošlješ v kakršnikoli obliki, najlaže pa ti bo, da zapise v zvezku/učnemu listu fotografiraš in pošlješ.

3. V polju *Zadeva* e-maila, ki ga pošiljaš, obvezno zapiši: **RAZRED, IME IN PRIIMEK, KATERE REŠITVE POŠILJAŠ**. Npr. Zadeva: **8.č, Mojca Argenti, rešitve 1. in 2. UL**

4. Napiši krajše uvodno sporočilo in rešitve pošlji na argenti.mojca@gmail.com . Piši mi tudi, če rešitev ne znaš ali ne moreš poslati. Našli bomo skupno rešitev.

**Skrajni rok oddaje je četrtek, 2. 4. 2020.**

Tako. S pošiljanjem rešitev si opravil svojo prvo nalogo. Preidimo na snov današnje ure. Najprej preberi navodila za reševanje učnega lista:

NAVODILA ZA REŠEVANJE UČNEGA LISTA

1. V zvezek napiši podnaslov.

2. Pri vsaki nalogi preberi navodila in jim sledi.

V predhodnem učnem listu si se učil o tem, kaj je podjetje, o najpogostejših vrstah podjetij (s.p./d.o.o/d.d.), o njihovih značilnostih ter o lastništvu podjetij. Za kratko ponovitev predelane snovi reši sledeči kviz. **Priporočljivo je, da interaktivno vajo rešuješ toliko časa, dokler je ne boš uspel rešiti v manj kot 2:00 min**. Ni pa nujno.

<https://www.educandy.com/site/resource.php?activity-code=b0fb>

**1. DELODAJALCI, DELOJEMALCI IN PRAVICE IZ DELOVNEGA RAZMERJA**

**Preberi.**

V vsakem podjetju so lastniki in zaposleni. Lastniki so tisti, ki dajejo delo zaposlenim in jih zato imenujemo **delodajalci**, zaposleni v podjetju pa od njih jemljejo delo in jih zato imenujemo **delojemalci**.

Delodajalci in delojemalci so med seboj v **delovnem razmerju**. Delovno razmerje se sklene s podpisom **pogodbe o zaposlitvi**. **Pravice**, ki jih zaposleni s podpisom pogodbe o zaposlitvi pridobi so:

1. pravica do dela,
2. pravica do plače,
3. pravica do zdravstvenega zavarovanja,
4. pravica do pokojninskega in invalidskega zavarovanja,
5. pravica do počitka in dopusta,
6. pravica do zavarovanja za čas brezposelnosti,
7. pravica do zagotavljanja varnih delovnih razmer,
8. pravica do odpravnine ob odpovedi delovnega razmerja in upokojitvi.

**Prepiši vprašanja v zvezek in odgovori.**

**a) Kdo je delojemalec in kdo delodajalec?**

**b) Kako se imenuje dokument s katerim delodajalec in delojemalec stopata v delovno razmerje?**

**c) Katere tri delavske pravice se ti zdijo najpomembnejše? Zapiši jih in utemelji svoj odgovor.**

Zavedati se moramo, da naštete pravice delavcev niso samoumevne. Vsaka izmed njih se je izoblikovala v različnih obdobjih in zahtevala čas, večkrat celo dolgotrajen boj, za njeno uveljavitev. Vzemimo en primer. Kot zanimivost si oglej spodnji posnetek. Zvedel boš, zakaj praznujemo 1. maj.

<https://www.youtube.com/watch?v=dAMn6SmaD8s>

Ugotovil si, da imamo danes ravno po zaslugi teh delavcev 8-urni delavnik, kar pomeni, da nam delodajalci ne smejo naložiti več kot 40 ur dela na teden.→ To dejstvo spada med **pravice do dela (točka A).**

**č) Med katere pravice spadajo sledeča dejstva? Odgovore napiši v zvezek. Glej zgornji primer.**

1. Vsak dan je delavcu zagotovljen 30-minutni odmor. →
2. Če delavec zboli ali se poškoduje, prejema nadomestilo plače, kljub temu da ne dela. →
3. Delavcu pripadajo najmanj štirje tedni dopusta. →
4. Zaposleni mora dobiti redno mesečno plačo za opravljeno delo. →
5. Delavcu pripada mesečno nadomestilo plače, če postane zaradi bolezni ali invalidnosti nesposoben za delo. →

**2. DOLŽNOSTI ZAPOSLENIH**

Do sedaj smo govorili o delavskih pravicah, ki so jih delodajalci dolžni izpolnjevati. Za njihove kršitve so kazensko odgovorni. Kaj pa delavci? Ali imajo tudi oni kakšne dolžnosti do delodajalcev?

V življenju si se verjetno že naučil, da je vsaka pridobljena pravica povezana tudi z dolžnostjo. Tudi v podjetjih to pravilo drži.

**Katere so obveznosti zaposlenih do delodajalcev v podjetju? Prepiši vprašanje, razmisli in napiši.**

Pomagaj si z besedilom v DZ na str. 51.

**3. Reši nalogi 4. in 5. v DZ na str. 52 in 53.**